b'\n_START_ARTICLE_\nHepatitas C\n_START_PARAGRAPH_\nHepatitas C (lot. Hepatitis C) \xe2\x80\x93 tai hepatito C viruso sukeltas kepen\xc5\xb3 u\xc5\xbedegimas. Kuris pasirei\xc5\xa1kia gelta ir/arba aminotransferazi\xc5\xb3 aktyvumo padid\xc4\x97jimu, hepatito C viruso antik\xc5\xabn\xc5\xb3 (anti-HCV) ir/arba hepatito C viruso ribonukleor\xc5\xabg\xc5\xa1ties atsiradimu kraujo serume.\n_START_SECTION_\nEtiologija\n_START_PARAGRAPH_\nHepatito C suk\xc4\x97lejas (HBC) priklauso Flaviviridae \xc5\xa1eimai. Viruso genomas sudarytas i\xc5\xa1 vienos vijos RNR. I\xc5\xa1skiriami 6 pagrindiniai \xc5\xa1io viruso genotipai. U\xc5\xbesikr\xc4\x97tusi\xc5\xb3j\xc5\xb3 1-uoju genotipu atvivirusinio gydymo efektyvumas yra ma\xc5\xbeesnis. Virusas jautrus dezinfekcin\xc4\x97ms med\xc5\xbeiagoms ir kar\xc5\xa1\xc4\x8diui.\n_START_SECTION_\nEpidemiologija\n_START_PARAGRAPH_\nPasaulyje hepatito C virusu yra u\xc5\xbesikr\xc4\x97t\xc4\x99 apie 200 mln. \xc5\xbemoni\xc5\xb3. Kai kuriose \xc5\xa1alyse \xc5\xa1ios infekcijos paplitimas siekia iki 20 proc. gyventoj\xc5\xb3. Lietuvoje HCV paplitimas siekia apie 3 proc. gyventoj\xc5\xb3. Infekcijos \xc5\xa1altinis - klini\xc5\xa1kai pasirei\xc5\xa1kian\xc4\x8dia ar besimptome \xc5\xabmine ar l\xc4\x97tine HCV infekcija sergantis \xc5\xbemogus. Pagrindinis HCV perdavimo b\xc5\xabdas parenterinis u\xc5\xbesikre\xc4\x8diama per pa\xc5\xbeeist\xc4\x85 od\xc4\x85 ar gleivin\xc4\x99: perpilant kraujo, atliekant hemodializ\xc4\x99, atsitiktinai \xc4\xafsid\xc5\xabrus adat\xc4\x85, darant tatuiruotes, veriant auskarus, leid\xc5\xbeiantis intravenini\xc5\xb3 narkotik\xc5\xb3. Pagrindin\xc4\x97s rizikos grup\xc4\x97s - intravenini\xc5\xb3 narkotik\xc5\xb3 vartotojai bei asmenims, kuriems buvo perpiltas kraujas ar jie patys buvo kraujo, o ypa\xc4\x8d plazmos donorai iki 1993 met\xc5\xb3 \xe2\x80\x93 iki to laiko nebuvo diagnostini\xc5\xb3 metod\xc5\xb3 hepatito C virusui nustatyti. \xc4\xae rizikos grup\xc4\x99 taip pat patenka asmenys, kuriems iki 1993 met\xc5\xb3 buvo atliktos didesn\xc4\x97s apimties operacijos. HCV gali b\xc5\xabti perduodamas lytiniu keliu, ta\xc4\x8diau rizika u\xc5\xbesikr\xc4\x97sti yra \xc5\xbeymiai ma\xc5\xbeesn\xc4\x97, negu hepatito B virusu. Transplacentinio perdavimo rizika (i\xc5\xa1 motinos vaisiui) labai nedidel\xc4\x97.\n_START_SECTION_\nKlinika\n_START_PARAGRAPH_\n\xc5\xaaminis simptominis HC atsiranda retai iki 30% u\xc5\xbesikr\xc4\x97tusi\xc5\xb3j\xc5\xb3 i\xc5\xa1 j\xc5\xb3 gelta pasirei\xc5\xa1kia tik 10% - 15%, kuri da\xc5\xbeniausiai b\xc5\xabna nesunki. Inkubacinis laikotarpis - nuo 2 sav. iki 26 sav. Simptomin\xc4\x97 forma pasirei\xc5\xa1kia prodromu, kuris trunka 5 - 6 dienas, jam b\xc5\xabdinga silpnumas, blogas apetitas, pykinimas, kartais kar\xc5\xa1\xc4\x8diavimas, s\xc4\x85nari\xc5\xb3 skausmai, odos nie\xc5\xbeulys. V\xc4\x97liau gali pasireik\xc5\xa1ti intoksikacija, gelta, ta\xc4\x8diau \xc5\xa1ie po\xc5\xbeymiai trunka trumpai. sunkios formos sukelian\xc4\x8dios \xc5\xbeaibin\xc4\xaf hepatit\xc4\x85 pasirei\xc5\xa1kia labai retai. Ligonio b\xc5\xabkl\xc4\x97 pager\xc4\x97ja per 1 sav., per 4 - 6 sav. sunormal\xc4\x97ja biocheminiai kraujo rodikliai (aminotrasferazi\xc5\xb3 aktyvumas, bilirubinas). Pasveiksta tik 15 - 50% ligoni\xc5\xb3. Da\xc5\xbenai infekcija tampa l\xc4\x97tine. L\xc4\x97tin\xc4\x97 infekcija t\xc4\x99siasi 10-20 met\xc5\xb3 da\xc5\xbeniausiai pasirei\xc5\xa1kia ne\xc5\xbeymiais simptomais: silpnumu, nuovargiu, suma\xc5\xbe\xc4\x97jusiu darbingumu, gali b\xc5\xabti dispepsijos po\xc5\xbeymiai (anoreksija, pykinimas, pilvo skausmas). Nedidelei daliai ligoni\xc5\xb3 gali pasireik\xc5\xa1ti artralgijos, mialgijos, sinovitai, reakcinis artritas hematologiniai poky\xc4\x8diai - trombocitopenija, aplastin\xc4\x97 anemija; dermatologiniai poky\xc4\x8diai - dilg\xc4\x97line, plok\xc5\xa1\xc4\x8di\xc4\x85ji odos ir gleivini\xc5\xb3 kreplig\xc4\x97; endokrininiai poky\xc4\x8diai: tiroiditas, hipertiroidizmas; inkst\xc5\xb3 poky\xc4\x8diai - glomerulonefritas; kiti poky\xc4\x8diai: mazginis poliarteritas; krioglobulinemija, periferin\xc4\x97 neuropatija, Guillan - Bare sindromas. Ta\xc4\x8diau da\xc5\xbeniausiai l\xc4\x97tin\xc4\x97 HCV infekcija pasirei\xc5\xa1kia tik padid\xc4\x97jusiu aminotransferazi\xc5\xb3 aktyvumu ir be joki\xc5\xb3 klinikini\xc5\xb3 simptom\xc5\xb3, tod\xc4\x97l 60 - 80% ligoni\xc5\xb3, sergan\xc4\x8di\xc5\xb3 virusiniu hepatitu C, bloga sveikata visai nesiskund\xc5\xbeia ir apie virus\xc4\x85 su\xc5\xbeino tik atsitiktinai atlik\xc4\x99 tyrimus arba po 20-30 met\xc5\xb3 nuo u\xc5\xbesikr\xc4\x97timo virusu prad\xc5\xbeios, kai stipriai pa\xc5\xbeeid\xc5\xbeiamos kepenys._NEWLINE_Apie 10-20% l\xc4\x97tine infekcija sergan\xc4\x8di\xc5\xb3 pasveiksta savaime per 20 met\xc5\xb3; ma\xc5\xbedaug 30% u\xc5\xbesikr\xc4\x97tusi\xc5\xb3j\xc5\xb3 per 20 - 30 met\xc5\xb3 i\xc5\xa1sivysto kepen\xc5\xb3 ciroz\xc4\x97. Iki 14% pacient\xc5\xb3, kuriems nustatyta ciroz\xc4\x97 i\xc5\xa1sivysto pirminis kepen\xc5\xb3 v\xc4\x97\xc5\xbeys (hepatoceliulin\xc4\x97 karcinoma).\n_START_SECTION_\nDiagnostika\n_START_PARAGRAPH_\nPadid\xc4\x97j\xc4\x99s aminotrasferazi\xc5\xb3 aktyvumas (ALT, AST). Tiesioginio bilirubino koncentracija kraujyje. Imunologiniai \xc5\xbeymenys - antik\xc5\xabnai prie\xc5\xa1 hepatito C virus\xc4\x85 (anti-HCV), HCV RNR kraujo serume. L\xc4\x97tin\xc4\x97s infekcijos atveju ir gydymo efektyvumui vertinti nustatomas HCV RNR panaudojus polimeraz\xc4\x97s grandinin\xc4\x99 reakcij\xc4\x85, taip pat gali b\xc5\xabti atliekama kepen\xc5\xb3 biopsija ir histologinis tyrimas, jo metu nustatomas l\xc4\x97tinio hepatito aktyvumas ir fibroz\xc4\x97s laipsnis.\n_START_SECTION_\nGydymas\n_START_PARAGRAPH_\nPacientai, kuriuos gydant \xc5\xa1iuolaikine terapija, pasiekiamas stabilus virusologinis atsakas, prilyginami pasveikusiems. Jeigu j\xc5\xb3 imunitetas nebus labai sutrikdytas (jie neu\xc5\xbesikr\xc4\x97s \xc5\xbdIV, nebus persodinti organai, nebus gydomas spinduline ar chemoterapija), tik\xc4\x97tina, kad infekcija daugiau nebepasireik\xc5\xa1. Nepaisant tokios palankios prognoz\xc4\x97s, buvusius ligonius toliau turi steb\xc4\x97ti specialistai, turi b\xc5\xabti periodi\xc5\xa1kai tikrinami j\xc5\xb3 kraujo rodikliai. Ta\xc4\x8diau \xc5\xa1ie \xc5\xbemon\xc4\x97s gali gyventi visavert\xc4\xaf gyvenim\xc4\x85 ir jaustis sveiki. Sergant lengva hepatito forma medikamentai nenaudojami. Svarbu ils\xc4\x97tis (negrie\xc5\xbetas gulimas re\xc5\xbeimas), pakankamas skys\xc4\x8di\xc5\xb3 vartojimas ir dieta. Hepatito C gydymas medikamentais yra rekomenduojamas tiems pacientams, kuriems yra aptinkami viruso sukelti kepen\xc5\xb3 pa\xc5\xbeeidimai. Iki \xc5\xa1iol "aukso standartas" hepatito C gydymui buvo pegiliuoto interferono ir ribavirino derinys. Gydymui skiriamas pegiliuotas interferonas alfa ir antivirusinis vaistas ribavirinas (dvigubin\xc4\x97 terapija), kurie vartojami 24 savaites (sergant 2-o ar 3-io genotipo HCV)arba 48 savaites (sergant 1-o ar 4-o genotipo HCV). S\xc4\x97kmingas gydymas, t. y. pasiekiamas stabilus virusologinis atsakas fiksuojamas tik apie 30%-50% pacient\xc5\xb3. Likusi pacient\xc5\xb3 dalis ir toliau serga. Medikamentinis l\xc4\x97tinio hepatito C gydymas yra reglamentuotas Lietuvos Respublikos sveikatos apsaugos ministro 2012 m. spalio 24 d. \xc4\xafsakymu Nr. V-960 "L\xc4\x97tinio virusinio C hepatito diagnostikos ir ambulatorinio gydymo kompensuojamaisiais vaistais tvarkos apra\xc5\xa1u". 2011 m. ruden\xc4\xaf Europos S\xc4\x85jungoje (taip pat ir Lietuvoje) u\xc5\xberegistruoti 2 naujos kartos vaistai, priklausantys proteazi\xc5\xb3 inhibitori\xc5\xb3 grupei - boceprevir\'as ir telaprevir\'as. Tai tiesiogiai veikiantys 1-o genotipo hepatito C virus\xc4\x85 vaistai. Skiriant j\xc5\xb3 kombinacij\xc4\x85 su standartiniu gydymu, ilgalaikis virusologinis atsakas fiksuojamas iki 80% anks\xc4\x8diau negydyt\xc5\xb3 pacient\xc5\xb3.\n_START_SECTION_\nProfilaktika\n_START_PARAGRAPH_\nU\xc5\xbetikrinti kraujo ir i\xc5\xa1 jo gaminam\xc5\xb3 produkt\xc5\xb3 saugum\xc4\x85 (skatinti nekomercin\xc4\x99 donoryst\xc4\x99, vykdyti kraujo donor\xc5\xb3 atrank\xc4\x85). HCV infekuot\xc5\xb3 asmen\xc5\xb3 i\xc5\xa1ai\xc5\xa1kinimas ir gydymas. Visuomen\xc4\x97s \xc5\xa1vietimas. \xc5\xbdalos ma\xc5\xbeinimo programos - sterili\xc5\xb3 \xc5\xa1virk\xc5\xa1t\xc5\xb3 dalijimas intraveninius narkotikus vartojantiems asmenims.'